MOSKVA / BRUSEL. Rusko, ktoré je stálym členom Bezpečnostnej rady OSN, v stredu odsúdilo návrh rezolúcie k nedávnemu smrtiacemu incidentu s chemickými zbraňami.
Súčasný návrh rezolúcie je "protisýrsky a môže viesť k eskalácii napätia v Sýrii a v regióne ako celku," citovala hovorkyňu ruského ministerstva zahraničných vecí Máriu Zacharovovú štátna tlačová agentúra TASS.
Žiaden rozumný člen Bezpečnostnej rady nemôže byť proti rezolúcii navrhnutej Spojenými štátmi, Britániou a Francúzskom, ktorá vyzýva na vyšetrenie údajného útoku chemickými zbraňami v Sýrii, povedal v stredu britský minister zahraničných vecí Boris Johnson.
"Pripravili sme rezolúciu BR OSN, ktorú - dúfam - bude absolútne každý schopný podpísať," povedal Johnson počas medzinárodnej konferencie o Sýrii v Bruseli.
"Hovoríme iba toľko, že treba odsúdiť útok chemickými zbraňami a po druhé, že je potrebné dôkladné a urgentné medzinárodné vyšetrovanie - a nemyslím si, že by niekto rozumný mohol s čistým svedomím byť proti takejto rezolúcii," dodal.
Svetová zdravotnícka organizácia (WHO) v stredajšom vyhlásení konštatovala, že u obetí údajného chemického útoku sa prejavovali symptómy poukazujúce na možné použitie nervovo paralytickej látky.
WHO poukázala na to, že ľudia nemali podľa dostupných informácií nijaké vonkajšie zranenia a náhle a hromadne sa u nich prejavili akútne dýchacie a ďalšie problémy, ktoré zavinili väčšinu úmrtí. To by podľa WHO naznačovalo, že došlo k použitiu bližšie nešpecifikovanej chemickej bojovej látky.